

**СЛУЖБЕНИ ГЛАСНИК**

**ОПШТИНЕ БАТОЧИНА**

|  |  |
| --- | --- |
| **БАТОЧИНА**  18.02.2025. године | **ГОДИНА 2025.**  БРОЈ 3. |

**ОПШТИНСКО ВЕЋЕ ОПШТИНЕ БАТОЧИНА**

На основу члана 12. Закона о управљању миграцијама („С.лужбени гласник РС“, бр. 107/2012), члана 64. став 1. тачка 22) Статута oпштине Баточина („Службени гласник општине Баточина“, бр. 9/19) и члана 60. Пословника о раду Општинског већа општине Баточина („Службени гласник општине Баточина“, бр. 33/21), Општинско веће општине Баточина, на седници одржаној дана 12.02.2025. године, донело је:

**РЕШЕЊЕ**

**о измени Решења о образовању Савета за управљање миграцијама на територији општине Баточина**

1. У Решењу о образовању Савета за управљање миграцијама на територији општине Баточина („Службени гласник општине Баточина“, бр. 2/21), у ставу 1. тачка 1. мења се и гласи:

„1. Саша Савић, заменик председника општине Баточина, председник.“

1. У осталом делу, Решење о образовању Савета за управљање миграцијама на територији општине Баточина остаје непромењено.
2. Ово Решење објавити у „Службеном гласнику општине Баточина“.

**Образложење**

Правни основ за доношење овог решења је у одредбама члана 12. Закона о управљању миграцијама којим је прописано да ради обављања саветодавних послова у вези са управљањем миграцијама на територији јединице локалне самоуправе, надлежни орган јединици локалне самоуправе образује локални савет за миграције, да Савет за миграције, чији се састав уређује актом о његовом образовању, по правилу чине представници извршног органа јединице локалне самоуправе (председник општине/ градоначелник или члан општинског/градског већа), центра за социјални рад, полицијске управе, службе за запошљавање, повереник и представник општинске, односно градске управе.

Разлог за доношење овог решење је у потреби да се састав Савета за управљање миграцијама на територији општине Баточина усклади са кадровским променама у органима општине Баточина.

Имајући у виду наведено, Општинско веће општине Баточина, као надлежни орган, донео је решење као у диспозитиву.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-142/25-III од 12.02.2025. године**

**ПРЕДСЕДНИК**

**ОПШТИНСКОГ ВЕЋА**

**Дејан Аранђеловић**

На основу члана 50. став 2. Закона о предшколском васпитању и образовању („Сл. гласник РС“, бр. 18/2010, 101/2017, 113/2017 - др. закон, 95/2018 - др. закон, 10/2019, 86/2019 - др. закон, 157/2020 - др. закон, 123/2021 - др. закон и 129/2021), члана 189. став 1. тачка 1. Закона о основама система образовања и васпитања („Службени гласник Републике Србије“, бр. 88/2017, 27/2018 – др. закон, 10/2019, 27/2018 – др. закон, 6/2020, 129/2021 и 92/2023), члана 1. Правилника о мерилима за утврђивање економске цене програма васпитања и образовања у предшколским установама („Службени гласник Републике Србије“, бр. 87/2021) и члана 60. Пословника о раду Општинског већа општине Баточина („Службени гласник општине Баточина“, бр. 33/21), Општинско веће општине Баточина, на седници одржаној дана 18. фебруара 2025. године, донело је:

**О Д Л У К У**

**о утврђивању економске цене програма васпитања и образовања и износа учешћа корисника у месечној економској цени у Предшколској установи „Полетарац“ Баточина за 2025. годину**

**Члан 1.**

Овом Одлуком утврђује се економска цена програма васпитања и образовања по детету у Предшколској установи „Полетарац“ Баточина, чији је оснивач Општина Баточина.

**Члан 2.**

Утврђује се економска цена програма васпитања и образовања у Предшколској установи „Полетарац“ Баточина за 2025. годину, месечно по детету, и то:

1. За целодневни боравак деце, у износу од 31.012,10 динара,
2. За целодневни боравак деце обухваћене припремним предшколским програмом која је умањена за износ средстава који се трансферишу из буџета Републике Србије, у износу од 22.184,44 динара.

**Члан 3.**

Дневна економска цена по детету утврђује се дељењем месечне економске цене по детету из члана 2. ове одлуке са бројем радних дана у месецу.

**Члан 4.**

Утврђује се да учешће корисника у месечној економској цени по детету износи 20%, односно:

1. За целодневни боравак деце, у износу од 6.200,00 динара,
2. За целодневни боравак деце обухваћене припремним предшколским програмом која је умањена за износ средстава који се трансферишу из буџета Републике Србије, у износу од 4.436,00 динара.

**Члан 5.**

Износ утврђен чланом 4. ове одлуке кориснику се обрачунава по истеку обрачунског месеца.

За дане одсуства детета корисник плаћа износ од 100% од утврђеног износа из члана 4. ове одлуке.

За дане одсуства корисник плаћа износ од 50% од утврђеног износа из члана 4. ове одлуке у случају одсуства детета због болести, а на основу достављене потврде изабраног лекара - педијатра; у време коришћења годишњег одмора родитеља, односно другог законског заступника детета на основу увида у решење о коришћењу годишњег одмора за родитеља, односно другог законског заступника, као и због исказане потребе породице да дете не похађа вртић у трајању не дужем од десет радних дана у току радне године.

Износ из члана 4. ове одлуке се не наплаћује:

а) у случају проглашења ванредне ситуације или елементарне непогоде за дане одсуства детета,

б) у случају више силе (реконструкције, санације, адаптације објекта и др.) уколико установа не обезбеди адекватан боравак детета у другом објекту за дане одсуства детета,

в) у случају епидемије када у циљу заштите здравља и безбедности деце и запослених, надлежни орган/институција наложи мере које изискују организацију непосредног васпитно-образовног рада у ограниченом капацитету, као и мере повлачења детета из колектива (самоизолација) због процене ризика од ширења заразе, за дане одсуства детета.

**Члан 6.**

Ова одлука ступа на снагу осмог дана од дана објављивања у „Службеном гласнику општине Баточина“, а примењује се почев од обрачуна за месец фебруар 2025. године.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-154/25-III од 18.02.2025. године**

**ПРЕДСЕДНИК**

**ОПШТИНСКОГ ВЕЋА**

**Дејан Аранђеловић**

**САДРЖАЈ:**

**ОПШТИНСКО ВЕЋЕ**

1. Решење о измени Решења о образовању Савета за управљање миграцијама на територији општине Баточина.................................................................................................1
2. Одлука о утврђивању економске цене програма васпитања и образовања и износа учешћа корисника у месечној економској цени у Предшколској установи „Полетарац“ Баточина за 2025. годину ..................................................................................................2

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Издавач: Скупштина општине Баточина**

**Уредник: секретарка Тања Вукојевић**